stanford-oval/wikipedia huggingface dataset:
אנטוניו רודיגר
קריירת מועדונים > שטוטגרט

רודיגר נולד בברלין לאב אפרו-גרמני ולאם מסיירה לאון שבאפריקה. רודיגר הוא בן דודו של הכדורגלן סאהר סנסי, ששיחק בעבר בבורוסיה דורטמונד. רודיגר שיחק במספר מועדוני נוער, ביניהם בורוסיה דורטמונד. בשנת 2011 עבר לשטוטגרט, ובאותה שנה החל לשחק בקבוצת המילואים. בשנת 2012 עלה רודיגר לקבוצה הבוגרת של שטוטגרט. משחקו הראשון בקבוצה הבוגרת נערך בינואר 2012 מול בורוסיה מנשנגלדבך. באותה שנה זכה במדליית זהב במסגרת פרס מדליית פריץ ואלטר, המוענק מדי שנה לכדורגלנים צעירים מבטיחים מתחל לגיל 19. באוקטובר 2012 ערך את הופעת הבכורה באירופה, כאשר שיחק נגד מולדה במסגרת הליגה האירופית. בתום עונת 2012/13 העפיל רודיגר עם שטוטגרט לגמר הגביע הגרמני, בו הפסידה קבוצתו בתוצאה 2–3 לבאיירן מינכן, שזכתה בטרבל. במשחק זה רודיגר שיחק 90 דקות. את שערו הראשון בקבוצה הבקיע רודיגר בספטמבר 2013, בניצחון 2–6 על הופנהיים במסגרת הבונדסליגה. יכולתו הגבוהה של רודיגר ועוצמתו הפיזית, הקנו לו מקום בנבחרת גרמניה, אך פציעות רבות היו בעוכריו והוא הרבה להחמיץ משחקים.
קריירת מועדונים > רומא

חוזהו של רודיגר בשטוטגרט הוארך באפריל 2013 עד לשנת 2017. עם זאת, הושאל רודיגר באוגוסט 2015 לרומא תמורת ארבעה מיליון אירו, עם אופציה לרכישה בתום עונה אחת תמורת תשעה מיליון אירו. לאחר עונה אחת מוצלחת ברומא, בה סיים עם הקבוצה במקום השלישי בליגה והגיע עמה לשמינית גמר ליגת האלופות, נרכש רודיגר על ידי הקבוצה באופן סופי משטוטגרט בתשעה מיליון אירו. בעונת 2016/17 רודיגר ורומא סיימו במקום השני בליגה, אך נשרו מליגת האלופות כבר בשלב הפלייאוף, ולאחר שצלחו את שלב הבתים של הליגה האירופית, ועברו את ויאריאל בשלב הנוק אאוט הראשון, הודחו רומא ורודיגר בשמינית הגמר על ידי ליון.
קריירת מועדונים > צ'לסי

ב-9 ביולי 2017 חתם רודיגר בצ'לסי מהפרמייר ליג עבור 39 מיליון אירו. הופעת הבכורה של רודיגר בקבוצה הייתה בהפסד לארסנל בגמר מגן הקהילה באוגוסט 2017, במשחק בו החליף את מרקוס אלונסו. בעונת הבכורה שלו בקבוצה, 2017/18, רודיגר וצ'לסי סיימו במקום החמישי בליגה והודחו בשמינית גמר ליגת האלופות, אך זכו בגביע האנגלי לאחר ניצחון 0–1 בגמר על מנצ'סטר יונייטד, במשחק בו רודיגר הצטיין ונבחר כאיש המשחק. בעונת 2018/19 רודיגר וצ'לסי סיימו במקום השלישי בפרמייר ליג, אך נעדרו מליגת האלופות בעקבות המקום החמישי בעונה הקודמת. עם זאת, צ'לסי ורודיגר זכו בטורניר הליגה האירופית בסיום אותה עונה, לאחר ניצחון 1–4 בגמר על ארסנל. עם זאת, רודיגר לא שותף במשחק זה. בעונת 2019/20 רודיגר וצ'לסי סיימו במקום הרביעי בפרמייר ליג. באותה עונה, בדצמבר 2019, הביע רודיגר את מחאתו על קריאות גזעניות נגדו מצד אוהדי טוטנהאם הוטספר, וקרא לשלטונות לפעול נגד הגזענות, אך עם זאת, חקירה בנושא לא הניבה ממצאים על קריאות גזעניות שכאלה. בעונה זו, רודיגר וצ'לסי הודחו בשמינית גמר ליגת האלופות על ידי באיירן מינכן. בעונת 2020/21 רודיגר וצ'לסי סיימו שוב במקום הרביעי בפרמייר ליג, אך בליגת האלופות סיימו עונה מוצלחת במיוחד בזכייה בתואר, שבה רודיגר היה משמעותי במיוחד, לרבות בגמר ליגת האלופות 2021, בו רודיגר הצטיין בניצחון 0–1 על מנצ'סטר סיטי.
קריירת מועדונים > ריאל מדריד

ב-2 ביוני 2022 חתם רודיגר ל-4 שנים בריאל מדריד. ב-14 באוגוסט ערך הופעת בכורה בקבוצה, בניצחון 2–1 על אלמריה. ב-11 בספטמבר כבש שער ראשון בקבוצה, בניצחון 4–1 על מיורקה. ב-11 באוקטובר כבש שער ראשון בליגת האלופות במדי הקבוצה בדקה ה-95 בתיקו 1-1 נגד שחטאר דונצייק בחוץ. בעונת 2023/24 קיבע את מעמדו כבלם המוביל של הקבוצה לאחר פציעותיהן של צמד הבלמים אדר מיליטאו ודויד אלאבה, רודיגר הנהיג את הגנת ריאל מדריד אשר סיימה כהגנה הטובה ביותר בליגה, בגומלין רבע גמר ליגת האלופות של אותה עונה שיחקה ריאל מדריד מול אלופת אירופה המכהנת מנצ'סטר סיטי אשר הלך לדו-קרב פנדלים, רודיגר היה לבועט הפנדל המכריע אותו בעט פנימה ושלח את ריאל מדריד לחצי גמר ליגת האלופות.
קריירה בינלאומית

רודיגר ערך את הופעת הבכורה שלו בנבחרת גרמניה במאי 2014 במשחק הכנה למונדיאל 2014 מול נבחרת פולין, וזומן לסגל המורחב של יואכים לב למונדיאל, אך לא נכלל בסגל הסופי לטורניר. באוקטובר 2014 רודיגר ערך את ההופעה הראשונה שלו במשחק רשמי, שוב נגד פולין, במסגרת מוקדמות יורו 2016. במשחק זה הפסידה גרמניה בתוצאה 0–2. רודיגר היה יכול לבחור אם לשחק בנבחרת גרמניה או בנבחרת סיירה לאון משום שאביו גרמני ואמו מסיירה לאון, ומאחר שייצג את גרמניה במשחק רשמי, פקעה עבורו הזכות לשחק בנבחרת סיירה לאון. רודיגר זומן לסגל הסופי של נבחרת גרמניה ליורו 2016, אך קרע את הרצועה הצולבת שלושה ימים לפני הטורניר, ולכן נופה מהסגל לטובת יונתן טאה.
בשנת 2017 זומן רודיגר לסגל הגרמני לגביע הקונפדרציות 2017, בו שיחק ארבעה משחקים, לרבות משחק הגמר בו ניצחה גרמניה 0–1 את צ'ילה וזכתה בתואר. באוקטובר 2017 הבקיע רודיגר את שער הבכורה שלו במדים הלאומיים, בניצחון 1–5 על אזרבייג'ן במסגרת מוקדמות מונדיאל 2018.
ביוני 2018 זומן רודיגר לסגל הגרמני הסופי למונדיאל 2018. רודיגר לא שיחק במשחק הראשון בשלב הבתים, בו הפסידה גרמניה 0–1 לנבחרת מקסיקו. במשחק השני בשלב הבתים, בו ניצחה גרמניה 1–2 את נבחרת שוודיה, שיחק רודיגר במקומו של מאטס הומלס שהיה חולה. במשחק השלישי, בו הפסידה גרמניה 0–2 לנבחרת דרום קוריאה, לא שיחק רודיגר. גרמניה ורודיגר הודחו מהמונדיאל במפתיע כבר בתום שלב הבתים.
בשנת 2021, זומן רודיגר לסגל הגרמני ליורו 2020, ושיחק בכל משחקיה של נבחרת גרמניה בטורניר, בו צלחה הנבחרת את שלב הבתים, והודחה לאחר הפסד 0–2 לאנגליה בשלב שמינית הגמר.
נכלל בסגל נבחרת גרמניה לטורניר מונדיאל 2022.
תארים

הליגה האירופית: 2018/2019
הגביע האנגלי: 2017/2018
ליגת האלופות: 2020/2021
הסופר קאפ האירופי: 2021
גביע העולם למועדונים: 2021
הסופר קאפ האירופי: 2022
אליפות ספרד: 2023/2024
ליגת האלופות: 2023/2024
הסופר קאפ הספרדי: 2023/2024
הסופר קאפ האירופי : 2024
גביע הקונפדרציות: 2017
מדליית זהב במסגרת פרס מדליית פריץ ואלטר: 2012
מחלקת המשפטים של ארצות הברית

| --- | --- |
לוגו המחלקה דגל המחלקה

מטה המחלקה
 מידע כללי
 מדינה:  ארצות הברית 
 תחום שיפוט:  ארצות הברית 
 סוכנות אם:  הממשלה הפדרלית של ארצות הברית 
 סוכנות בת:  שירות ההגירה וההתאזרחות 
 תאריך הקמה:  22 ביוני 1870
 מזכיר המחלקה:  פאם בונדי
 סגן מזכיר המחלקה:  המשנה לתובע הכללי של ארצות הברית ליסה מונקו
 מטה מרכזי:  בניין בניין רוברט קנדי של מחלקת המשפטים 
 עובדים:  112,500 (2005)
 תקציב:  27.7 מיליארד דולר (2010)
 www.usdoj.gov
 קואורדינטות:  38°53′36″N 77°01′30″W﻿ / ﻿38.893333°N 77.025°W﻿ / 38.893333; -77.025
 he
 
בניין רוברט קנדי בוושינגטון די. סי. שבו נמצאת מחלקת המשפטים
מחלקת המשפטים של ארצות הברית (באנגלית: Department of Justice, ובקיצור DOJ. מילולית: מחלקת הצדק של ארצות הברית) היא מחלקה בממשל האמריקני האחראית על אכיפת החוק והגנה על האינטרסים של ארצות הברית לפי החוק, וכן על וידוא קיומו של שוויון מוחלט בפני החוק לכל אזרח אמריקאי. בראש המחלקה עומד התובע הכללי של ארצות הברית, אחד מחברי הקבינט המקוריים.
היסטוריה

תחילה, היה התובע הכללי תפקיד חלקי לאדם אחד, שנוצר על פי חוק השיפוטיות מ-1789. אולם התפקיד הורחב מבחינה ביורוקרטית. במשך תקופה מסוימת התובע הכללי היה היועץ המשפטי של קונגרס ארצות הברית וכן של הנשיא, אולם הדבר בוטל ב-1819 מפאת עומס העבודה הכרוך בכך.
ב-1867, החלה ועדת המשפטים הלאומית, בהובלה של ויליאם לורנס, בבדיקת הצורך ביצירת "מחלקת חוק" בראשות התובע הכללי ושתכלול את היועצים המשפטיים של המחלקות האחרות וכן את התובעים המחוזיים. ב-19 בפברואר 1868, לורנס הגיש הצעת חוק בקונגרס שתיצור הלכה למעשה את מחלקת המשפטים. הצעת החוק הראשונה הזאת נפלה, כיוון שלורנס לא היה יכול להקדיש מספיק זמן על מנת להבטיח את העברתה בעקבות הזמן שהשקיע בדיון ההדחה של הנשיא אנדרו ג'ונסון.
הצעת חוק שנייה הוגשה לאישור הקונגרס על ידי הנציג של רוד איילנד, תומאס ג'נקס, ב-25 בפברואר 1870, וגם הסנאט ובית הנבחרים אישרו אותה. הנשיא יוליסס ס. גרנט חתם על ההצעה והפך אותה לחוק ב-22 ביוני 1870. מחלקת המשפטים החלה לפעול באופן רשמי ב-1 ביולי 1870.
ההצעה, שנקראה החוק לייסוד מחלקת המשפטים, לא שינתה בהרבה את סמכויותיו של התובע הכללי, ושכרו ומשך כהונתו לא השתנו. החוק אכן יצר משרד חדש, ליועץ הכללי, על מנת לפקח ולנהל את הדיונים של הממשלה בבית המשפט העליון.
המבנה

המבנה של מחלקת המשפטים הושלם ב-1935 מתכנון של מילטון בנט מדארי. בעקבות מותו של מדארי ב-1929, השותפים האחרים בחברת זנצינגר בורי ומדארי מפילדלפיה לקחו על עצמם את הפרויקט. שטחו של הבניין, הגובל בצפון מערב בשדרות החוקה ופנסילבניה וברחובות תשע ועשר, הוא למעלה מ-90,000 מטרים רבועים. הפָּסל סי. פול ג'נווין היה יועץ התכנון הראשי לכל הבניין, ותרם למעלה מ-50 פסלים נפרדים שנמצאים בתוך ומחוץ לבניין.
מספר ניסיונות, אף לא אחד מהם מוצלח לגמרי, נעשו כדי לקבוע את המשמעות של המוטו הלטיני שמופיע על חותם מחלקת המשפטים, Qui Pro Domina Justitia Sequitur. אין אפילו מידע מתי הוכנה לשימוש הגרסה המקורית של חותם המחלקה, או מתי המוטו הופיע לראשונה על החותם. הדעה הכי מקובלת במחלקה טוענת שהמוטו מתייחס לתובע הכללי (ולפיכך, למחלקת המשפטים) "שתובע בשם הצדק (או גבירת הצדק)".
שמו של הבניין שונה ב-2001 על מנת לחלוק כבוד לרוברט קנדי. לעיתים מתייחסים אליו כאל "הצדק המרכזי".
מבנה המחלקה > המשרדים הראשיים

משרד התובע הכללי
משרד סגן התובע הכללי
עוזר התובע הכללי
משרד היועץ הכללי
מבנה המחלקה > תת-מחלקות

תת-המחלקה לענייני הגבלים עסקיים
תת-המחלקה לענייני אזרחיים
תת-המחלקה לענייני זכויות אזרח
תת-המחלקה לענייני פלילים
תת-המחלקה לענייני סביבה ומשאבים טבעיים
תת-המחלקה לענייני ניהול משפטי
תת-המחלקה לענייני ביטחון לאומי
תת-המחלקה לענייני מס
מבנה המחלקה > סוכנויות אכיפת חוק וענישה

לשכת האלכוהול, טבק, כלי נשק וחומרי נפץ (ATF)
מנהלת אכיפת חוקי הסמים (DEA)
לשכת החקירות הפדרלית (FBI)
לשכת בתי הכלא הפדרלית (BOP)
מוסד הענישה הלאומי
שירות המרשלים של ארצות הברית (USMS)
מבנה המחלקה > משרדים

המשרד המבצעי לבקרת הגירה (EOIR)
המשרד המבצעי לתובעים של ארצות הברית (EOUSA)
המשרד המבצעי של נאמנויות ארצות הברית (EOUST)
משרד גיוס התובעים וההנהלה
משרד קצין המידע הראשי
המשרד להסדרת מחלוקות
משרד נאמנויות העונשין הפדרלי
משרד המידע והפרטיות
משרד המפקח הכללי
משרד מדיניות המודיעין והבקרה
המשרד לקשרי ממשלה וציבור
משרד התוכניות המשפטיות
משרד הסיוע המשפטי
משרד הסטטיסטיקות המשפטיות
משרד הקהילה להכלת ההתפתחות
שירות ההפניות למשפט פלילי
מכון המשפט הלאומי
המשרד למשפט נוער ומניעת עבריינות צעירים
המשרד למשפט נוער ומניעת עבריינות צעירים
המשרד למשפט נוער ומניעת עבריינות צעירים
משרד השוטרים והחינוך לאכיפת חוק
המשרד לענייני קורבנות פשע
המשרד לייעוץ חוקתי
המשרד למדיניות חוקתית
המשרד לענייני חקיקה
משרד פניות הציבור
משרד אחראי החנינות
המשרד לאחריות מקצועית
משרד יחסי ציבור
המשרד לענייני פשעי מין ועבירות כלפי ילדים
המשרד לענייני משפט שבטי
המשרד לענייני אלימות נגד נשים
המשרד לייעוץ בענייני אחריות מקצועית
משרדי התובעים של ארצות הברית
משרדי הנאמנים של ארצות הברית
משרד שירותי להכוונת מדיניות קהילתית
שירות קשרי קהילה
מבנה המחלקה > משרדים ותוכניות אחרות

הוועדה לטענות על יישובי חוץ של ארצות הברית
הלשכה המרכזית של האינטרפול בארצות הברית
המרכז הלאומי למודיעין סמים
ועדת השחרור על תנאי של ארצות הברית
במרץ 2003, שירות ההגירה והאזרוח של ארצות הברית (INS) נסגר, ותפקידיו הועברו אל המחלקה לביטחון המולדת. המשרד המבצעי לבקרת הגירה וחבר הערעורים בענייני הגירה, שבודקים החלטות שנעשות על ידי פקידי הממשלה תחת חוק ההגירה והלאומיות, נשארו בסמכותה של מחלקת המשפטים. באופן דומה, משרד ההיערכות הביתית עבר ממחלקת המשפטים אל המחלקה לביטחון פנים, אבל רק למטרות ביצועיות. המרכז של משרד ההיערכות הביתית עדיין ממוקם במחלקת המשפטים, כיוון שכוח האדם שלו עדיין מועסק באופן רשמי על ידי מחלקת המשפטים.
נבחרת ספרד בכדורגל

נבחרת ספרד בכדורגל לגברים (בספרדית: Selección de fútbol de España) היא נבחרת הכדורגל הלאומית של ספרד ומייצגת אותה מאז 1921.
הדירוג הנוכחי של נבחרת ספרד ברשימת הדירוג של פיפ"א, הוא המקום ה-3 בעולם, נכון ל-19 בדצמבר 2024; הניקוד הוא 1,853.27 – ללא שינוי לעומת ניקוד קודם. דירוג השיא 1 נמדד לראשונה ביולי 2008, והדירוג הנמוך ביותר 25 נמדד לראשונה במרץ 1998.
תקופת השיא של נבחרת ספרד כללה זכייה פעמיים ברציפות באליפות אירופה בכדורגל, ב-2008 וב-2012, ובין שני תארים אלה זכתה בגביע העולם בכדורגל, ב-2010. הישג שיא נוסף של נבחרת ספרד היה במסגרת היורו שנערך בספרד ב-1964, כאשר זכתה בגביע לאחר ניצחון 2:1 על נבחרת ברית המועצות במשחק הגמר וכן ב-2024 ביורו שנערך בגרמניה כאשר זכתה בפעם ה-4 לאחר ניצחון על אנגליה בגמר. ב-1984 העפילה הנבחרת למשחק הגמר, אך הפסידה למארחת צרפת, בתוצאה 2:0 והסתפקה בסגנות. הנבחרת נחלה מספר אכזבות בטורנירים שונים, ביניהן הדחה בדו-קרב בעיטות עונשין במונדיאל 1994, ב-2002 וביורו 1996 והדחה בשלב הבתים במונדיאל 1998, מונדיאל 2014 וביורו 2004.
שרשרת הפסדים זו יצרה לנבחרת הספרדית סטיגמה של נבחרת מפסידנית, שאינה מסוגלת לנצח בשלבי ההכרעה. תדמית זאת השתנתה ביורו 2008, שבו זכתה נבחרת ספרד בשנית באליפות אירופה, תחת הדרכתו של לואיס ארגונס, אחרי ניצחון 0–1 על נבחרת גרמניה בגמר משער של פרננדו טורס. לאחר זכייתה ביורו 2008 עלתה ספרד לראש הדירוג העולמי של פיפ"א, והפכה לנבחרת השישית שמובילה את הדירוג. מגמת השינוי נמשכה גם אל מונדיאל 2010, שבו זכתה לאחר ניצחון 0–1 על הולנד משער של אנדרס אינייסטה בהארכה. ההצלחה נמשכה גם אל יורו 2012 בו זכתה, והפכה לנבחרת הראשונה שזוכה בשלושה טורנירים גדולים ברציפות.
ספרד זכתה ביורו 2024 בפעם הרביעית בתולדותיה, ובכך הפכה לשיאנית הזכיות בטורניר.
נבחרת ספרד זכתה במדליית הזהב באולימפיאדת ברצלונה ב-1992 ובאולימפיאדת פריז ב-2024, ובמדליית הכסף באולימפיאדת אנטוורפן ב-1920, באולימפיאדת סידני ב-2000 ובאולימפיאדת טוקיו ב-2021.
כמו כן זכתה הנבחרת באליפות העולם לנוער שנערכה בניגריה ב-1999.
לזכותה של נבחרת ספרד נרשם גם רצף ההעפלות הגדול ביותר למונדיאל דרך המוקדמות כאשר עשתה זאת 9 פעמים ברצף מ-1986 ועד 2018 (כל נבחרת אחרת שהייתה קרובה לכך נעצרה בעקבות העפלה אוטומטית כמארחת או כאלופת העולם).
היסטוריה > השנים הראשונות

בעקבות המודל האנגלי, ספרד הקימה את התאחדות הכדורגל שלה, ההתאחדות המלכותית לכדורגל ספרדי, בשנת 1909, ואת הליגה המקומית, הליגה הספרדית בכדורגל, בשנת 1928. הבכורה הבינלאומית של ספרד הייתה באולימפיאדת אנטוורפן בשנת 1920, שבה זכתה במדליית הכסף. קודם לכן כללה נבחרת ספרד שחקנים חובבנים וחצי מקצוענים ששיחקו משחקים בינלאומיים לא רשמיים שאורגנו על ידי התאחדות הכדורגל הספרדית. המשחק הביתי הראשון של ספרד היה בשנת 1921 בבילבאו, ובו ניצחה ספרד את בלגיה 0-2.
ספרד היא הנבחרת הראשונה מחוץ לאיים הבריטיים שניצחה את אנגליה. היא עשתה זאת במשחק ידידות במדריד בשנת 1929 שבו ניצחה 3–4. ספרד לא השתתפה בגביע העולם הראשון שהתקיים ב-1930, אך העפילה למונדיאל 1934 והגיעה עד לרבע הגמר לאחר ניצחון 1–3 על ברזיל בשמינית הגמר. ברבע הגמר סיימה ספרד עם איטליה, האלופה שבדרך, בתיקו 1-1, ובמשחק החוזר הפסידה 0–1 והודחה.
בעקבות מלחמת האזרחים בספרד לא השתתפה הנבחרת במונדיאל 1938, ועקב מלחמת העולם השנייה לא התמודדה במסגרת תחרותית עד מונדיאל 1950.
היסטוריה > מונדיאל 1950

ספרד שובצה בבית המוקדם עם נבחרות אנגליה, צ'ילה וארצות הברית, כאשר באותו טורניר רק הראשונה בכל בית עלתה לבית הגמר. במשחקה הראשון בטורניר פיגרה ספרד 0–1 מול ארצות הברית עד לדקה ה-75, אך אז כבשה שלושה שערים בתוך עשר דקות וניצחה 1–3. לספרד הבקיע אסטניסלאו באזורה צמד שערים ותלמו סארה הבקיע שער נוסף. במשחקה השני ניצחה ספרד את צ'ילה 0–2 משעריהם של באזורה וסארה ובמשחקה האחרון בבית המוקדם ניצחה ספרד את אנגליה 0–1 משער של סארה, וסיימה ראשונה במאזן מושלם.
מונדיאל 1950 היה היחיד בהיסטוריה שהוכרע בבית גמר בשיטת ליגה ולא במשחק יחיד. ספרד פתחה את משחקיה בבית הגמר בתיקו 2-2 עם אורוגוואי מצמד שערים של באזורה, ובהמשך הובסה 1–6 על ידי ברזיל ואיבדה סיכוי לזכות בתואר. במשחקה האחרון נגד שוודיה הייתה זקוקה ספרד לתיקו כדי לסיים במקום השלישי, אולם היא הפסידה 1–3 וסיימה במקום הרביעי.
אסטניסלאו באזורה סיים את הטורניר כסגן מלך השערים עם 5 כיבושים. תלמו סארה הבקיע ארבעה שערים.
ספרד לא הצליחה להעפיל לשני גביעי העולם הבאים. במוקדמות מונדיאל 1954 היא הפסידה לטורקיה בהגרלה, לאחר שכל אחת מהן ניצחה בביתה את השנייה והמשחק המכריע הנוסף הסתיים בתיקו. במוקדמות מונדיאל 1958 סיימה ספרד שנייה בבית המוקדם אחרי סקוטלנד.
היסטוריה > אליפות אירופה 1964

באליפות אירופה הראשונה שהתקיימה בשנת 1960 ניצחה ספרד פעמיים את פולין בשמינית הגמר, אך סירבה להגיע לברית המועצות על מנת לשחק נגד נבחרתה ברבע הגמר עקב הנסיבות הפוליטיות בין שתי המדינות. כעבור שנתיים העפילה ספרד למונדיאל 1962, והודחה בשלב הבתים.
כעבור שנתיים נבחרה ספרד לארח את יורו 1964. מאמן הנבחרת חוסה וייאלונגה הוביל אותה לניצחונות על רומניה, צפון אירלנד ואירלנד בדרך לחצי גמר הטורניר. בחצי הגמר ניצחה ספרד את הונגריה, המועמדת המובילה לזכייה, 1-2 בהארכה משעריהם של חסוס מריה פרדה ואמנסיו אמארו. במשחק הגמר ניצחה את ברית המועצות 1-2 לעיני למעלה מ-79,000 צופים באצטדיון סנטיאגו ברנבאו, ביתה של ריאל מדריד. חסוס מריה פרדה ומרסלינו מרטינס הבקיעו את השערים לספרד בגמר. הזכייה הראשונה באליפות אירופה היוותה את הזכייה הראשונה של נבחרת ספרד בתואר משמעותי בזירה הבינלאומית, הישג ששוחזר רק 44 שנים מאוחר יותר.
היסטוריה > מונדיאל 1982 ואליפות אירופה 1984

לאחר הזכייה באליפות אירופה נכנסה ספרד לתקופה ארוכה ושחונה ללא הישגים משמעותיים.
בשנת 1966 העפילה ספרד למונדיאל, אך הודחה כבר בשלב הבתים. כעבור שנתיים כשלה ספרד בניסיון ההגנה על תוארה כאלופת אירופה, כאשר הודחה במוקדמות אליפות אירופה ברבע הגמר על ידי אנגליה. ספרד כשלה בניסיונות ההעפלה שלה גם למונדיאל 1970 וליורו 1972.
במוקדמות מונדיאל 1974 הודחה ספרד בפעם השנייה ברציפות לאחר הפסד במשחק מכריע ליוגוסלביה. במוקדמות יורו 1976 הודחה ספרד בפעם השלישית ברציפות לאחר הפסד ברבע הגמר לגרמניה המערבית. בסך הכל כשלה ספרד להעפיל לחמישה טורנירים משמעותיים ברציפות. רצף הכישלונות תם במונדיאל 1978, שאליו הצליחה ספרד להעפיל, ובו הודחה בשלב הבתים. ספרד הצליחה להעפיל גם ליורו 1980, אך הודחה בשלב הבתים ללא ניצחון.
ספרד נבחרה לארח את גביע העולם, לראשונה בתולדותיה, בשנת 1982. ציפיות גבוהות ליוו את הנבחרת המארחת, אך היא פתחה את שלב הבתים בתוצאת תיקו מאכזבת נגד הונדורס. בהמשך ניצחה ספרד את יוגוסלביה והפסידה לצפון אירלנד, והעפילה לשלב הבא מהמקום השני בבית.
בשלב הבתים השני הפסידה ספרד לגרמניה המערבית, ואיבדה סיכוי להעפיל לחצי הגמר. את משחקיה בטורניר סיימה ספרד בתיקו עם אנגליה, ובסך הכל רשמה טורניר מאכזב למדי.
כעבור שנתיים רשמה ספרד העפלה דרמטית ליורו 1984. במשחקה האחרון בשלב המוקדמות נגד מלטה הייתה זקוקה ספרד לניצחון בהפרש של 11 שערים לפחות על מנת לעלות לטורניר הגמר על חשבון הולנד. לאחר שהובילה 1–3 במחצית המשחק, הבקיעה ספרד תשעה שערים במחצית השנייה כדי לנצח 1–12 ולהעפיל לטורניר הגמר. הטורניר עצמו היה מוצלח עבור הנבחרת הספרדית. היא פתחה אותו בשתי תוצאות תיקו 1-1 נגד רומניה ופורטוגל ובניצחון 0–1 על גרמניה המערבית כדי לעלות מהמקום הראשון בבית משלב הבתים. בחצי הגמר סיימה ספרד בתיקו 1-1 עם דנמרק וניצחה בבעיטות הכרעה 4-5 שהעלו אותה למשחק הגמר מול צרפת. במשחק הגמר הפסידה ספרד 0–2 וסיימה במקום השני, אך היה זה ההישג הטוב ביותר של ספרד מזה עשרים שנה.
היסטוריה > 1986 עד 2006

השנים הבאות של נבחרת ספרד היו משופעות בנבחרות חזקות שנטו להרשים בשלבים המוקדמים של התחרויות ולהיכשל ברגעי ההכרעה. דוגמה טובה לכך ניתן היה לראות במונדיאל 1986, שאותו פתחה ספרד דווקא בהפסד לברזיל אך בהמשך ניצחה את צפון אירלנד ואת אלג'יריה, והעפילה לשמינית הגמר. בשמינית הגמר הביסה ספרד בתצוגה מצוינת את דנמרק 1-5 מרביעייה של אמיליו בוטרגניו, אולם ברבע הגמר סיימה בתיקו 1-1 עם בלגיה והודחה מהטורניר בבעיטות הכרעה.
כעבור שנתיים העפילה ספרד ליורו 1988, אך הודחה בשלב הבתים.
במונדיאל 1990 פתחה ספרד היטב את הטורניר כאשר סיימה ראשונה בשלב הבתים, אך הודחה בשמינית הגמר על ידי יוגוסלביה לאחר הארכה.
יורו 1992 היה הטורניר המשמעותי האחרון שאליו לא הצליחה ספרד להעפיל.
במונדיאל 1994 הצליחה ספרד להעפיל עד לרבע הגמר, אך הפסידה לאיטליה והודחה.
את יורו 1996 סיימה ספרד ללא הפסד, אך הודחה ברבע הגמר בבעיטות הכרעה על ידי אנגליה.
מונדיאל 1998 נרשם ככישלון עבור ספרד. הנבחרת הודחה כבר בשלב הבתים, לראשונה מזה עשרים שנה, למרות ניצחון 1–6 על בולגריה במחזור הסיום של שלב הבתים.
ביורו 2000 סיימה ספרד במקום הראשון בבית המוקדם לאחר ניצחון דרמטי 3–4 במחזור הסיום על יוגוסלביה. הספרדים פיגרו שלוש פעמים במשחק והפכו פיגור 2–3 בדקה ה-90 לניצחון בתוספת הזמן. ברבע הגמר הודחה ספרד על ידי האלופה שבדרך, צרפת.
מונדיאל 2002 היווה דוגמה נוספת לנבחרת ספרדית מוכשרת, אשר נכשלת ברגעי ההכרעה. ספרד ניצחה בכל משחקיה בשלב הבתים וסיימה ראשונה, כשהיא מבקיעה שלושה שערים בכל משחק. מאזנה של ספרד בשלב הבתים היה שני רק לברזיל. בשמינית הגמר ניצחה ספרד את אירלנד בבעיטות הכרעה וברבע הגמר הודחה על ידי קוריאה הדרומית המפתיעה בבעיטות הכרעה.
יורו 2004 הסתיים בהדחה מוקדמת בשלב הבתים, ובמונדיאל 2006 סיימה ספרד את שלב הבתים במאזן מושלם בפעם השנייה ברציפות אך הודחה בשמינית הגמר על ידי נבחרת צרפת שסיימה במקום השני.
היסטוריה > יורו 2008

יורו 2008 היה הטורניר ששבר את בצורת התארים של נבחרת ספרד, והוכיח שהיא מסוגלת לנצח גם בשלבי ההכרעה המאוחרים. ספרד זכתה באליפות אירופה בפעם השנייה בתולדותיה, ובפעם הראשונה לאחר 44 שנים. ספרד השיגה מאזן מושלם בשלב הבתים כאשר הביסה 1–4 את רוסיה וניצחה 1–2 את שוודיה ואת יוון. בעקבות ניצחונותיה סיימה ספרד במקום הראשון בבית. בשלב רבע הגמר ניצחה ספרד את איטליה 2-4 בבעיטות הכרעה, לאחר שהמשחק הסתיים בתיקו 0-0. בחצי הגמר ספרד הביסה שוב את רוסיה, הפעם בתוצאה 0–3 משעריהם של צ'אבי, דניאל גוויסה ודויד סילבה. במשחק הגמר ניצחה ספרד את גרמניה 0-1 משער ניצחון של פרננדו טורס בדקה ה-33. דויד וייה סיים כמלך השערים של הטורניר עם ארבעה שערים וצ'אבי נבחר על ידי אופ"א לשחקן המצטיין בטורניר. שחקני נבחרת בולטים נוספים היו השוער איקר קסיאס, קרלס פויול, קרלוס מרצ'נה, ססק פברגאס, אנדרס אינייסטה, מרקוס סנה ופרננדו טורס. מאמן הנבחרת היה לואיס אראגונס.
היסטוריה > מונדיאל 2010

ספרד השתתפה לראשונה בגביע הקונפדרציות בשנת 2009, וניצחה בכל שלושת משחקיה בבית המוקדם. בכך קבעה ספרד שיא של 15 ניצחונות רצופים במשחקים רשמיים והשוותה את שיאה של ברזיל העומד על 35 משחקים רצופים ללא הפסד. הרצף נקטע בהפסד מפתיע לארצות הברית בחצי הגמר, ובסופו של דבר סיימה ספרד במקום השלישי לאחר ניצחון 2–3 בהארכה על דרום אפריקה.
ספרד העפילה למונדיאל 2010 לאחר שניצחה בכל עשרת משחקיה בשלב המוקדמות. את הטורניר פתחה ספרד בהפסד מפתיע 0–1 לנבחרת שווייץ, אך בהמשך גברה על נבחרות הונדורס וצ'ילה, והעפילה לשמינית הגמר מהמקום הראשון בבית. את כל ארבעת משחקיה בשלב הנוק-אאוט של הטורניר סיימה ספרד בניצחון 0–1: בשמינית הגמר מול פורטוגל, ברבע הגמר מול פרגוואי, בחצי הגמר מול גרמניה ובגמר מול הולנד, משער בהארכה של אנדרס אינייסטה בדקה ה-116.
הכובש המצטיין של ספרד במונדיאל זה היה דויד וייה, שעם חמישה שערים בסך הכל חלק את תואר מלך השערים של הטורניר עם שלושה שחקנים נוספים: תומאס מולר, וסלי סניידר ודייגו פורלאן.
היסטוריה > יורו 2012

ספרד העפילה ליורו 2012 לאחר שניצחה בכל משחקיה בשלב המוקדמות. את הטורניר פתחה ספרד בתיקו 1-1 מול איטליה ובהמשך גברה בתוצאה 0–4 על אירלנד ובתוצאה 0–1 על קרואטיה. ברבע הגמר ניצחה ספרד בתוצאה 0–2 את צרפת ובחצי הגמר ניצחה בתוצאה 2–4 את פורטוגל לאחר דו-קרב בעיטות עונשין. ספרד זכתה בטורניר לאחר ניצחון בתוצאה 0–4 על איטליה במשחק הגמר של הטורניר. בכך הפכה ספרד לנבחרת הראשונה שזוכה בשלושה טורנירים חשובים ברצף (יורו 2008, מונדיאל 2010 ויורו 2012). בגביע הקונפדרציות 2013 העפילה ספרד למשחק הגמר, בו הפסידה 0:3 לנבחרת ברזיל.
היסטוריה > הסמל על מדי הנבחרת

בנובמבר 2012 גילו בספרד שהמגן באמצע הסמל שייך לבית הבורבון הצרפתי במקום זה הספרדי כבר משנת 1981. יום לאחר הפרשיה הציגו מרטין מונטויה ומרקל סוסאיטה את המדים החדשים עם הסמל המתוקן.
היסטוריה > מונדיאל 2014 ויורו 2016

ספרד העפילה למונדיאל 2014 בברזיל מהמקום הראשון בבית המוקדם לאחר שגם בו לא הפסידה באף משחק ואף השיגה ניצחון חוץ יוקרתי בצרפת.
בטורניר הגמר שובצה ספרד לבית מוקדם עם נבחרות הולנד, צ'ילה ואוסטרליה. במשחקה הראשון בטורניר הושפלה ספרד על ידי הולנד כאשר הובסה בתוצאה 1–5. תבוסה זו הייתה הקשה ביותר של אלופת עולם מכהנת בגביע העולם וכן התבוסה הגדולה ביותר של ספרד בגביע העולם מאז 1950 (שאף הוא נערך בברזיל). ספרד לא הצליחה להתאושש ממכה כואבת זו והפסידה גם במשחקה השני בטורניר לצ'ילה 0–2, תוצאה שהדיחה אותה מהמשך המשחקים כבר לאחר שני משחקים בלבד בשלב הבתים. בכך הפכה ספרד לאלופת העולם המכהנת החמישית שמודחת כבר בשלב הבתים והראשונה מאז 1950 שמודחת לאחר שני משחקים בלבד. במשחקה האחרון בשלב הבתים, שנערך לפרוטוקול בלבד, ניצחה ספרד את אוסטרליה 0-3.

ביורו 2016 נפרדה ספרד גם מתואר אלופת אירופה, אחרי שתי אליפויות רצופות, לאחר שהודחה בשמינית הגמר על ידי איטליה 0–2. בכך גמלה איטליה לספרד על ההפסד בגמר האליפות הקודמת.
היסטוריה > מונדיאל 2018

ספרד העפילה למונדיאל 2018 לאחר שסיימה ראשונה בבית המוקדמות לפני איטליה במאזן של 9 ניצחונות ותוצאת תיקו אחת. בטורניר הגמר סיימה ספרד בתיקו 3-3 עם פורטוגל ובהמשך ניצחה את אירן 0–1 וסחטה תיקו 2-2 מול מרוקו לאחר שהבקיעה את שער השוויון בתוספת הזמן. בזכות שער זה, סיימה ספרד במקום הראשון בבית כאשר היא מקדימה את פורטוגל, שסיימה עם אותו מספר נקודות והפרש שערים, בזכות שער זכות אחד. בשלב שמינית הגמר סיימה ספרד בתיקו 1-1 עם רוסיה המארחת והודחה לאחר הפסד 3–4 בבעיטות הכרעה מאחד עשר מטרים.
ספרד זכתה בגביע המשחק ההוגן במונדיאל 2018.
היסטוריה > יורו 2020

ספרד העפילה ליורו 2020, לאחר שסיימה במקום הראשון בבית המוקדמות לפני שוודיה עם 8 ניצחונות ושתי תוצאות תיקו. בטורניר הגמר, אירחה ספרד את משחקי הבית שלה. היא פתחה בתיקו 0-0 עם שוודיה, עימה התמודדה גם בשלב המוקדמות, ולאחר מכן סיימה בתיקו 1-1 עם פולין. במשחקה האחרון בבית הביסה ספרד את סלובקיה 0-5 והעפילה לשמינית הגמר מהמקום השני בבית. בשמינית הגמר התמודדה ספרד נגד קרואטיה ונקלעה לפיגור 1-0. ספרד הפכה ל-1-3 כאשר נותרו 13 דקות לסיום, אולם בדקות הסיום קרואטיה הצליחה להשוות ל-3-3- ולכפות הארכה. בהארכה ניצחה ספרד 3-5 והעפילה לרבע הגמר. ברבע הגמר שוב הגיעה ספרד להארכה, כאשר סיימה סתיקו 1-1 עם שווייץ. בהארכה לא הושגה הכרעה ובבעיטות הכרעה מ-11 מטר ספרד ניצחה 1-3 והעפילה לחצי הגמר. גם בחצי הגמר סיימה ספרד בתיקו 1-1 עם איטליה והגיעה להכרעה בבעיטות מ-11 מטר. הפעם ספרד הפסידה 4-2 והודחה.